Pärnu

Pärnu (dt. Pernau) is ene Hobenstadt mit um un bi 45.000 Inwahners in Eestland. Pärnu is dat wichtigste Seebad in Eestland. In’t Stadtzentrum gifft dat de Elisabethkark, de Katharinenkark, de Rode Toorn, de Villa Amende un dat Tallinner Door. De Stadt hett en groten Yachthoben. Hier gifft dat dat David-Oistrach-Festival. De Stadt is 1241 vun’n Düütschen Orden grünnt wurrn. Pärnu is Liddmaat vun de Hanse ween (as iesfree Hoben bannig wichtig in Livland). Siet de Livlannschen Krieg höör de Stadt to Sweden, noh den Noordschen Krieg keem se to’t Russ’sch Riek. De Universität Derpt weer hier vun 1699 bet 1710 un hett hier hüdigendags en Kolleg.